


                                                                                                  Nr. 12.500 din 18.09.2023
Analiza activității I.P.J. Arad în primele 8 luni ale anului 2023 
În conferința de presă organizată la sediul I.P.J. Arad, în ziua de 19 septembrie 2023, dl. Comisar Șef Stoicănescu Dan-Constantin, șeful inspectoratului, împreună cu dl. Comisar Șef Turnagiu Florin, împuternicit adjunct al inspectorului șef, au prezentat activitatea polițiștilor arădeni în primele 8 luni ale anului curent.
Din punct de vedere al infracționalității sesizate, au fost înregistrate 4.578 de fapte, dintre care 2.775 de infracțiuni judiciare, 432 de natură economico-financiară și 1.371 de altă natură, în scădere cu aproximativ 338 de fapte față de acceași perioadă a anului trecut (-6,9%). În mediul urban, au fost înregistrate 3.164 fapte, cu 0,8% mai multe față de anul precedent, iar în mediul rural, 1.414 de fapte, o scădere, în medie, cu aproximativ 20%.

Din numărul total al infracțiunilor sesizate în anul 2023, 2.065 se regăsesc în municipiului Arad (aproximativ 45%). În anul 2022, au fost înregistrate 1.980, având o creștere cu 85 de fapte.
Infracționalitatea judiciară prezintă o scădere cu 114 fapte, respectiv 4%. Principalele infracțiuni sesizate rămân, și în acest an, cele contra patrioniului, pe trend descrescător (-8,52%): 1.880 de fapte sesizate în 2023, față de 2.055, în primele 8 luni din 2022. Dintre acestea, 1.034 au reprezentat furturi, înregistrând o scădere cu 9%. Majoritatea infracțiunilor de furt sunt în scădere, singurul indicator unde se înregistrează creșteri fiind furturile de componente din exteriorul auto.
Infracționalitatea stradală a înregistrat o scădere cu 15,10%, respectiv 343 de fapte, față de 404, în perioada 1 ianuarie-31 august 2022.
Cele mai multe fapte din categoria infracțiunilor stradale stradală au fost, și în anul 2023, furturile (177 fapte) și distrugerile (77 de fapte). Din numărul total, peste 75% au fost în municipiul Arad.
Faptele penale sesizate, cu autor necunoscut, au înregistrat un trend descrescător: 1.546 în primele 8 luni ale anului curent, față de 1.653 în 2022 (-6,47%).

1.407 persoane au fost cercetate în calitate de suspecți, fiind dispuse măsuri preventive față de 260 de persoane, (18,48% din totalul suspecţilor); o creștere faţă de anul trecut cu 118,50%,, respectiv cu 141 de măsuri mai mult față de anul trecut.

Din punct de vedere al combaterii contrabandei cu țigarete și tutun, au fost desfășurate 51 de percheziții și organizate 60 de acțiuni specifice, în colaborare cu alte structuri. Serviciul de Investigare a Criminalității Economice a ridicat, în vederea confiscării, aproape 7.000.000 de țigarete susceptibile a proveni din contrabandă, reprezentând aproximativ 30% de capturile de țigări la nivel național.
Polițiștii arădeni au emis, în primele 8 luni ale acestui an, 149 de ordine de protecție provizorii, din care 146 confirmate de unitățile de parchet. În primele 8 luni ale acestui an, polițiștii au intervenit la 577 de cazuri de violență domestică, din care 324 în mediul urban.
Siguranța rutieră este o prioritate a poliției arădene, fiind organizate, periodic, acțiuni pentru impunerea respectării legislației rutiere pe șoselele din județ. Au fost organizate 908 acțiuni, pe șoselele din municipiu și județ, împreună cu reprezentanți ai Registrului Auto Român, Consiliul Județean (cântarul mobil), polițiști locali și alte structuri.

În cele 8 luni ale anului 2023, activitățile preventive și de combatere a încălcării legislației rutiere au vizat principalele cauze generatoare de accidente rutiere : viteza excesivă, abaterile bicicliștilor și neacordarea proirității de trecere pietonilor, precum și consumul de alcool și substanțe psihoactive la volan. Rezultatul vizibil este scăderea cu 32% a numărului de persoane decedate ca urmare a accidentelor rutiere (-8 persoane) și cu 48,15% a persoanelor rănite ușor. Numărul persoanelor rănite grav a crescut, de la 44 în 2022, la 46 în acest an (+4,59%).

De asemenea, a fost înregistrată o ușoară scădere a numărului de infracțiuni la regimul circulației rutiere, de la 603 în 2022, la 597 în 2023 (-1%). Aceste rezultate se datorează și numărului de sancțiuni contravenționale aplicate de polițiști : de la 20.513 amenzi, în 2022, la 26.589 în acest an (+29,62%), precum și numărului mare de permise reținute : 2.349, și certificate de înmatriculare retrase : 588. 120 de sancțiuni contravenționale au fost aplicate pentru depășirea tonajului și/sau refuzul cântăririi, mai mult cu 51 în perioada similară a anului trecut.
În anul 2023 au fost desfășurate 21 de razii și 751 de acțiuni pentru prevenirea accidentelor rutiere și descurajarea fenomenului infracțional.
Siguranța școlară rămâne o prioritate a polițiștilor arădeni, pentru creșterea gradului de siguranță a elevilor, personalului didactic, precum și pentru prevenirea delincvenței juvenile, în incinta și zonele adiacente unităților de învățământ preuniversitar.
Conform rețelei școlare, în județul nostru există 463 de unități de învățământ școlar și preșcolar, unde figurează ca fiind înscriși 41.118 elevi în mediul urban și 18.961 în mediul rural. Acestea au fost repartizate, de la debutul anului școlar, după cum urmează:

I.P.J. Arad : 432 unități;


I.J.J. Arad : 15


Poliția Locală : 7.

În perioada 02-28.08.2023, politiștii arădeni au desfășurat activități de verificare a existenței și a funcționalității mijloacelor de semnalizare în zona mijloacelor de transport public de persoane, precum și activități de inventariere și de verificare a autovehiculelor special destinate transportului de elevi. Au fost inventariate și verificate 121 de vehicule destinate transportului public de elevi, în județul Arad, fiecare oraș și comună având un mijloc de transport de acest tip. 
Totodată, au fost verificate și sistermele de pază ale unităților școlare. Din acestea, 62 (toate în mediul rural), nu îndeplinesc condițiile minimale de securitate conform prevederilor Legii 333/2003, privind paza obiectivelor, bunurilor, valorilor şi protecţia persoanelor, precum și prevederile HG 301/2012, privind normele de aplicare a Legii 333/2003, respectiv nu sunt asigurate cu pază umană, sisteme de supraveghere video, sau sisteme de alarmare antiefracție. 

Totodată, au fost demarate activitățile preventive la fel ca în anul anterior, în plus anul acesta am solicitat sprijinul societății civile pentru a crește eficiența acestora sub aspect calitativ și cantitativ.

